Connie Hedegaard (KF), 2008-04-01:
Tak for de sidste bemærkninger fra Ny Alliance og også for de personlige bemærkninger fra Det Radikale Venstres ordfører.
Ellers kunne det godt have været sådan en lidt underlig forestilling med den her debat.
Det kommer jo nærmest til at lyde, som om vi sådan er delt i to lejre: de, der vil forebygge i god tid, og så de andre, der ingenting vil.
Og det er da mildest talt en falsk modsætning.
Det er jo ikke sådan, at der er nogle, der vil forebygge, og andre, der bare vil betale regningen bagefter.
Det har intet som helst med virkeligheden at gøre, og det har i hvert fald ikke noget at gøre med den strategi, regeringen har lagt frem.
Det er heller ikke sådan, at man kan tale om, at det hele enten skal være ad hoc, eller også skal det være planlagt.
Ingen af versionerne i rendyrket form giver mening.
Men det er jo rigtigt, som hr. Per Ørum Jørgensen var inde på, at når vi taler om en indsats nu, som er starten på noget, der skal tages højde for de næste 50-100, ja, måske endnu flere år i Danmark, så er det jo ikke underligt, at man bruger ordet ad hoc en gang imellem.
Det er faktisk det, der gennemsyrer rapporten.
Så er der flere, der har fremhævet, at der har været nogle kritiske høringssvar.
Jamen der er da ikke tvivl om, at der er rigtig, rigtig mange foreninger og organisationer og instanser, der egentlig godt kunne tænke sig, om ikke bare regeringen, staten kunne tage ansvaret for det her.
Jamen det får de jo også - det er derfor, vi laver et koordinationsforum, det er derfor, der bliver lavet baggrundsredegørelser, det er derfor, der bliver satset mere på forskning, det er derfor, der bliver lavet en klimatilpasningsportal.
Men det er nu engang også sådan, at der er forskel på, om man er en kommune på den jyske højderyg, eller om man er Greve, der nu flere gange inden for de senere år har oplevet meget, meget store problemer med stigende vandstand.
Derfor må kommunerne naturnødvendigt også selv ind og vurdere: Hvad er det vigtigst at vi gør i vores kommune?
Jeg vil så sige, at når hr. Torben Hansen er enig med Dansk Industri når Socialdemokraterne er enige med Dansk Industri - er der jo normalt grund til sådan en vis skærpet opmærksomhed.
Og til det, der blev citeret, om byggerier, der skulle stå i 30 år osv., er der da ikke andet at sige end: Jamen kom da i gang!
Det må Dansk Industri i gang med, det skal dansk byggeri i gang med, det skal alle mulige sektorer i gang med.
Læs da, hvad der står i rapporten om det.
Der står f.eks., at det i forbindelse med nybygning eller renovering af diger, kystbeskyttelse eller havneværker skal overvejes, hvor mange års klimaændringer der skal indgå i designgrundlaget osv.
Jeg kunne remse op, men vi har jo sendt det til udvalget.
Men det kan jo være nødvendigt alligevel lige at bruge et minut på at opremse statslige tiltag: sandfodring, analysemetode til vurdering af vandstandsændringer, konsekvensvurdering af stigende vandstand, et EU-projekt om forstærkningsmetoder, tiltag vedrørende vandstandsstigning i Vadehavet.
Vi har noget om sokkelkvoter - hr. Per Ørum Jørgensen har allerede nævnt Skuespilhuset og andre større byggerier, der tager højde for det.
Erhvervs- og Byggestyrelsen har bedt Dansk Standard om at vurdere, hvordan tage og lignende kan holde til voldsom snelast.
Når det gælder konstruktion af veje, har Vejdirektoratet iværksat en analyse af de forhold, der skal afdækkes forud for en revision af vejreglerne, og udarbejdet udbudsforskrifter for afvanding, så man kan forebygge de skader, som man med den nuværende viden kan se kommer.
Der er et nordisk vejsamarbejde i gang om klimatilpasning.
Trafikstyrelsen har igangsat en vurdering af klimaforandringernes konsekvenser i forbindelse med opgradering af banekapacitet.
Banedanmark har også udarbejdet en handlingsplan på dæmningsområdet, og de er ved at reprofilere en lang række grøfter langs banerne for at sikre afvanding, og jeg kunne fortsætte rigtig, rigtig mange sider endnu.
Invasive arter har været nævnt - ja, men der er jo en handlingsplan på vej fra miljøministeren.
Hvis man tager kommunerne, kan man sige, at Greve Kommune har lavet en kogebog for analyse af klimaændringers effekter på afløbssystemer med fokus på oversvømmelser.
En anden konservativt ledet kommune, Helsingør Kommune, har afsat 50 mio. kr. om året i 10 år til at gøre kloakeringen rustet til at klare fremtidens klimaudfordringer.
Odense Kommune har lavet en plan for investeringer i perioden 2006-2010 på over 800 mio. kr. til udbygning af rensningsanlæg og kraftigere dimensionering af rør osv. for at være rustet til klimaforandringer.
Jeg har et eller andet lønligt håb om, at der alligevel, når nu vi er færdige med udvekslingerne af synspunkter i dag, kan være en bred enighed om, at det nu slet ikke er så tosset - hvad angår både tilpasning til og bekæmpelse af klimaforandringer - at det ikke bare er forankret et enkelt sted, men at det tværtimod er noget, der fra nu af og i mange, mange år frem skal integreres i samtlige sektorer, samtlige styrelser, samtlige kommuner og samtlige erhverv.
Det er sådan set det, der er tilgangen bag regeringens klimatilpasningsstrategi, og det håber jeg at vi sammen herfra kan samarbejde videre om.